
ДО
ОБЩИНСКИ СЪВЕТ
ГР.БУРГАС


ДОКЛАДНА ЗАПИСКА

 ОТ ДИМИТЪР НИКОЛОВ
КМЕТ НА ОБЩИНА БУРГАС

ОТНОСНО: Приемане на Наредба за изменение и допълнение на Наредбата за реда за придобиване, управление и разпореждане с общински имоти и вещи

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ, 
Предмет на разглеждане е проект на Наредба за изменение и допълнение на Наредбата за реда за придобиване, управление и разпореждане с общински имоти и вещи.
Причините за приемането на новата уредба, целите, които се поставят, необходимостта от финансови и други средства, и очакваните резултати за прилагането й, съответствието й с актове от по-висока степен от националното законодателство, включително и с правото на Европейския съюз са следните:
	Действащата Наредба за реда за придобиване, управление и разпореждане с общински имоти и вещи е приета с решение на Общински съвет - Бургас, по т. 1, Протокол № 13/ 28.06.2016 г., изменяна и допълвана с решения на Общински съвет – Бургас, по т. 4, Протокол 36/19.12.2017 г., изм. с Решение №116 от 29.01.2018 г. на Административен съд - Бургас по адм. д. №3026/2017 г., потвърдено с Решение №3553 от 12.03.2019 г. на ВАС по адм.д. №3510/2018 г., изм. по т. 32, Протокол №6/28.01.2020 г. , по т.3 и т.4, Протокол №9/28.04.2020 г., изм. с Решение №9557/14.07.2020 г., постановено по адм. д. №1567/2019 г. на ВАС.
Предлаганите изменения и допълнения са вследствие обстоен преглед на цялата наредба и с оглед синхронизиране на разпоредбите с нормативни актове от по-висока степен, при спазване принципите за законност, съразмерност и истинност, предвидени в Административнопроцесуалния кодекс.
През последните 2 години бяха извършени съществени изменения в няколко закона, с което се промениха и разпоредби в Закона за общинската собственост.
 	Със Закона за концесиите се извършиха изменения относно обхвата на стратегическите документи, които Общинският съвет следва да приеме в началото на мандата си. Направено бе изменение в нормата на чл. 8, ал. 2 – основание за изработването на настоящата Наредба. В тази връзка и с оглед съответствие на разпоредбите на Наредбата с тези на ЗОС са измененията в чл. 2 и чл. 3 от проекта на наредба.
	Изцяло променен е редът за предоставяне помещения на политическите партии чрез изменения в Закона за политическите партии. Въведе се възможността политическите партии да получават помещения безвъзмездно. Това налага съществуващите разпоредби в наредбата, свързани с предоставяне помещения на политически партии да се изменят с цел съответствие със законовите норми. 
За помещенията, предоставени на синдикалните организации се предвижда специален ред за освобождаването им, като се доразвиват разпоредбите на ЗОС. 
	Изменени, допълнени и преформулирани за яснота, са голяма част от текстовете, в които са уредени тръжните и конкурсни процедури. 
С това съобразно натрупаната практика се цели по-добра оперативност при провеждането им. Измененията в разпоредбите са извършени с оглед  синхронизирането им с тези от нормативен акт от по-висока степен, при спазване на принципите за законност, съразмерност истинност, равнопоставеност и прозрачност. 
	На първо място е уреден органът, неговата численост и начин на работа. Съобразени са разпоредбите в  Правилникът за организацията и дейността на Общинския съвет, неговите комисии и взаимодействието му с общинската администрация на Община Бургас, приет с решение на Общински съвет – Бургас по т. 3, Протокол № 6/30.01.2024 г., в който като специализиран орган на общинския съвет е предвидена Комисия за търгове, конкурси и приватизация. Доколкото двата нормативни акта – Правилникът и Наредбата се издават на основание различни закони, то по отношение начина на провеждане на процедурите по управление и разпореждане с общински имоти и вещи, специален е Законът за общинската собственост и наредбата, която се издава въз основа на него. Затова именно в Наредбата следва да се уреди органът, който провежда процедурите, неговата численост, състав, правомощия, кворум за работа и начин на вземане на решения. 
Предвидено е, че в работата на комисията с право на съвещателен глас участва директорът на съответното общинско предприятие или център за административно обслужване, когато се провежда търг или конкурс за общински нежилищни имоти и обособени части от имоти – публична общинска собственост, а когато се провежда такъв за имоти, находящи се в територията на кметства или населени места, в комисията да участва кметът на кметство или населено място, отново със съвещателен глас. Те ще могат своевременно да дават информация за имотите, находящи се на територията, за която те отговарят, както на заинтересованите в процедурата, така и на комисията.  
	Въведено е задължение за членовете на комисията до подписват декларация за свързаност с кандидат, с оглед избягване на възникване конфликт на интереси по смисъла на ЗПК.
	Представени са ясно причините, поради които кандидат не може да участва в процедура и бива отстранен, съобразно изискванията на нормативни актове от по-висока степен - ЗПК и Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици.
	Обстоятелствата се декларират от кандидатите, а проверка за верността на декларираното се извършва от страна на администрацията, с оглед ЗОАРАКСД.    
	Въведена е възможност, решение за отдаване под наем, да се вземе още с приемане на програмата за управление и разпореждане с общински имоти и вещи, където се посочват конкретните обекти, срокът и началната тръжна цена за стартиране на тръжната процедура. Това ще даде възможност за оперативност при откриване на търгове за отдаване под наем, съобразно изискванията на ЗОАРАКСД, за стартиране на които досега бяха необходими около 3 месеца.  
	Изменени са текстовете, свързани с управлението и разпореждането на движими вещи, където е предоставена възможност вещите, получени вследствие дейността на предприятията, да бъдат продавани въз основа на решение на Общински съвет, при няколко варианта на определяне на началната тръжна цена, в зависимост от вида им. Основно такива търгове се провеждат от общинското предприятие „Чистота“, от дейността на което и конкретно от работата на депото за отпадъци, се формират различни видове вещи. Това налага почти ежемесечно провеждане на търгове за продажба на вещи. С предвидените изменения ще се даде възможност за скъсяване на административната процедура по организиране на търговете, спестяване на средства при определяне на началната тръжна цена – не само чрез пазарна оценка, а и въз основа на цени в тарифата към Наредбата за местните такси и цени на услуги, както и определянето на началната тръжна цена, чрез сравняване достигната цена на Софийска стокова борса – като се възприеме най-високата такава за последните 3 месеца, предхождащи този на провеждане на търга.
	Изцяло са преработени текстовете, свързани с депозитите за участие в търг и хипотезите, в които те не се възстановяват. Депозитите служат като основание и увереност/сериозност за участие в търга. Предвиденият депозит означава „капаро“, „гаранция“, „залог“ за сключване на договора и цели да гарантира финализиране на сделката и по-ефективно разпореждане с общинската собственост, поради следните причини:  
1. Осигуряват финансова гаранция за заинтересоваността на участниците и готовността им да изпълнят предвидените с договорите ангажименти и намалява риска от недобросъвестно поведение от страна на спечелилия.
2. Наличието на депозит осигурява стабилност и прозрачност на процедурите, а възможността за задържането му минимизира риска от спекулативни участия и умишлено създаване на несигурност от страна на недобросъвестни участници. 
Размерът на депозита за участие в търг или конкурс е обвързан с определената начална тръжна или конкурсна цена, съответно % от продажната цена. По този начин е спазен принципът на равнопоставеност за всички участници в процедурата. Наличието на депозит, като гаранция за сключване на договор от спечелилия търга, защитава и обществения интерес, тъй като депозитът обезпечава наемната цена за първия месец от действие на договора.  
Предвидената разпоредба за усвояване на депозита в определени случаи защитава обществения интерес, тъй като гарантира намеренията на участниците и минимизира риска от спекулативни участия. Същевременно с това в определените с наредбата случаи, общината усвоява сума, равняваща се на една минимална тръжна или конкурсна цена, което само частично покрива сумите, които би получила за времето, през което ще следва да организира и проведе нова процедура.
Организирането и провеждането на тръжна или конкурсна  процедура изисква ресурс – административен и финансов. В същото време  несключването на договор след провеждане на процедура, налага провеждане на нова, което отнема време, през което общината не получава приход от наем на имота. При липса на депозит или в случай че същият не се задържа, съществува вероятност след провеждане на цялата процедура да не се сключи договор.  
Предвиждането на депозит за участие и условията, в които той се задържа не целят конкретен финансов резултат за общината. Това е така, защото сумите за депозит или „гаранция“ за участие постъпват в сметка на общината само за депозити, средствата от която не влизат в обръщение – не могат да се ползват – до освобождаването или задържането им. Депозитът на спечелилия не се възстановява, а се трансферира  по друга сметка като част от дължимия наем или част от дължимата продажна цена. 
   	Навсякъде в наредбата е предвидено окончателните актове за приключване на процедурата – договор, заповед за отписване, да могат да бъдат подписвани освен от кмета, и от оправомощено от него длъжностно лице. Тази възможност е допусната от закона и цели оперативност и бързина. 
	Изцяло ново е приложението, въз основа на което се отдават почасово части от имоти, предоставени за управление на училища, детски градини и обслужващи звена, за срок не повече от една година. При цялостната преработка на това приложение се съобрази и отрази натрупаната практика по прилагане на този ред до момента. В приложението са включени образците на договори, които са изработени и сключвани. Това ще даде възможност за още по-оперативно и бързо разглеждане на документите и сключване на договорите, които реално са за срок не по-дълъг от срока на учебната година.
Измененията в разпоредбите, свързани с оповестяване на тръжните и конкурсни процедури са обусловени от развитието на средствата за масово осведомяване в посока дигитализация и утвърденото вече търсене на информация в онлайн пространството. В последните години  на територията на общината няма местен ежедневник, който да се отпечатва на хартия. Единственият такъв се издава веднъж седмично, което съществено затрудни и удължи тръжната процедура, поради въведеното в наредбата изискване съобщението за търга да се публикува в местен ежедневник. 
Затова с проекта се запазва задължението за публикуване на съобщението на страницата на Община Бургас и се въвежда се като задължение то да се публикува и на страницата на Общински съвет – Бургас и в местни средства за масово осведомяване. В тази връзка са намалени сроковете от момента на публикация до датата на откриване на търга от 14 на 7 дни. 
При изготвянето на настоящата наредба са съобразени актуалните разпоредби на Закона за общинската собственост, Закона за местното самоуправление и местната администрация, Закона за концесиите, Закона за обществените поръчки, Закона за политическите партии, Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици, ЗПКОНПИ, както и редица други законови и подзаконови нормативни актове. 
В проекта, който е представен за разглеждане, са съобразени и последните изменения и допълнения на Закона за електронното управление, съгласно които административните органи следва да извършват служебна проверка в съответния регистър на необходимите им за целите на административното обслужване данни, въз основа на съответното законово основание. 
Основната цел за приемането на настоящата Наредба за изменение и допълнение на Наредбата за реда за придобиване, управление и разпореждане с общински имоти и вещи е да бъде приведена в съответствие с разпоредбите на действащото законодателство - да бъдат синхронизирани разпоредбите й с тези на актове от по-висока степен. 
Цели се оперативност и бързина при провеждане на процедурите, подписване на документите и изясняване на възникнали при прилагането въпроси. Цели се да бъдат преодолени недостатъците, констатирани в практиката по прилагане на част от разпоредбите. На последно място, но не по важност, измененията целят по-голяма оперативност при прилагане. 
Запазен и доразвит е специалният ред за предоставяне под наем на имоти или части от тях - общинска собственост, предоставени за управление на училища, детски градини и обслужващи звена, описан в Приложение 1, като същият се оптимизира, чрез приемане на образци на договори.
Въвеждат норми, които предвиждат специален, по-облекчен ред за продажба на движими вещи. Постоянното производство на значителни количества рециклируеми материали и липсата на необходимост от тях за дейността на Община Бургас налага да се извършват сделки за разпореждане (продажби) със същите, за които в страната има пазар. Съществуващият до момента ред също е оптимизиран, като се дава възможност за определяне на начална тръжна цена. По досега действащата наредба съществено се затруднява оперативното осъществяване на продажбите на рециклируемите материали, тъй като същите трябва да бъдат продавани регулярно, с оглед постоянното им производство в значителни количества. Съхраняването им за по-дълъг период е нецелесъобразно и води до спад на цената им. Целта на въведения ред е възможност за осъществяване на регулярни продажби на рециклируемите материали, съобразно приложимото законодателство. 
Редът за провеждане на търгове и конкурси също е облекчен с цел по-голяма оперативност. 
Предвидените депозити са еднакви за всички участници в процедурите, с което се цели гарантиране  равенство на всички заинтересовани лица,  и  равни възможности да участват в тях за защита на своите права и законни интереси.
С приемане на новите норми се цели ясно и точно да се посочат причините за задържане на депозит и да не се създава възможност за различно тълкуване. Цели се от една страна участниците да са наясно с последиците при неизпълнение на конкретни задължения, а от друга - да се ограничат възможностите за шиканиране  и оспорване на процедурите. 
С изпълнението на въведените норми не се засягат права и законни интереси в по-голяма степен от най-необходимото за целта, с която се приема наредбата, а именно определяне на ясни правила и прозрачност при провеждане на процедурите, равенство на кандидатите и защита на обществения интерес при управление и разпореждане с общинска собственост. 
За прилагането на новата уредба не са необходими допълнителни финансови средства.  
Очакваните резултати от приемане на измененията и допълненията на Наредбата са: Привеждане в съответствие с разпоредбите на действащото законодателство; по-голяма оперативност при извършване на процедурите по провеждане на търгове и конкурси; преодоляване недостатъците, констатирани в практиката по прилагане на наредбата. 
Предвидените промени са синхронизирани и с основните приоритети за облекчаване режимите на функциониране на бизнеса на територията на Община Бургас, като условие за създаване на благоприятна среда за привличане и развитие на нови предприемачески инициативи с цел преодоляване на демографските предизвикателства пред Бургас. 
Въведеното изискване за публикуване в местни средства за масово осведомяване няма да изисква допълнителен финансов ресурс, различен от досегашния, тъй като ще се заплаща за една и съща услуга.
Въвеждането на ясни правила за задържането на депозитите за участие ще гарантира информираността на кандидатите в процедурите по управление и разпореждане с общински имоти, при спазване принципите на равнопоставеност и истинност и ще ограничи симулативното участие в тях.
 Не се очаква финансов резултат от задържането на депозитите, тъй като тяхната цел не е такава. В определените с наредбата случаи, общината усвоява сума, равняваща се на една минимална тръжна или конкурсна цена, което само частично покрива сумите, които би получила за времето, през което ще следва да организира и проведе нова процедура. 
С това е спазен и принципът за съразмерност - избран е подход, който е осъществим най-икономично и най-благоприятен за държавата и обществото.
Необходимостта от приемане на изменения и допълнения в Наредбата е следствие от промяна в българското законодателство с оглед синхронизация с това на Европейския съюз. Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлаганата наредба.
В съответствие с разпоредбата на чл. 26, ал. 4 от Закона за нормативните актове, проектът на Наредба за изменение и допълнение на Наредбата за реда за придобиване, управление и разпореждане с общински имоти и вещи е публикуван на интернет-страницата на Община Бургас и на портала за обществени консултации. 
В предоставения 30-дневен срок не са постъпили предложения и мнения по проекта.  
Предвид изложеното и на основание чл.8 от Закона за общинската собственост, чл. 21, ал.1, т.8 и ал 2 от Закона за местното самоуправление и местната администрация, при спазване на изискванията на чл. 75-79 от Административнопроцесуалния кодекс и чл. 11, ал. 3 и чл. 26 от Закона за нормативните актове, предлагам, Общински съвет – Бургас да приеме следното

РЕШЕНИЕ:

1. Приема Наредба за изменение и допълнение на Наредбата за реда за придобиване, управление и разпореждане с общински имоти и вещи, както следва:
 
§ 1. Чл. 2. се изменя и придобива следната редакция:
Чл.2. (1) Общинският съвет, по предложение на кмета на общината за срока на мандата си, приема стратегия за управление на общинската собственост. В изпълнение на стратегията общинският съвет приема план за действие за общинските концесии, в съответствие със Закона за концесиите и годишна програма за управление разпореждане с имотите – общинска собственост. 
(2) Стратегията, планът за действие на общинските концесии и програмата за управление и разпореждане с имотите общинска собственост се приемат в сроковете и с минималното съдържание, посочено в Закона за общинската собственост.
(3) Стратегията, планът за действие за общинските концесии и годишната програма, както и промените в тях се обявяват на официалните интернет страници на Община Бургас и Общински съвет – Бургас.“

§ 2. В чл. 3 действащата разпоредба става ал. 1 и се създава нова ал. 2 със следното съдържание: 
„(2). По реда на тази наредба, с договор за наем не може да се възлагат строителство и/или услуги по смисъла на Закона за концесиите и на Закона за обществените поръчки, когато прогнозната стойност на приходите на наемателя за срока на договора е по-висока от европейския праг по смисъла на Закона за концесиите.“

§ 3. Чл. 14, се изменя и придобива следната редакция:
„Чл. 14. (1) Свободни имоти, публична общинска собственост или части от тях, могат да се отдават под наем с решение на Общинския съвет, след провеждането на публичен търг или публично оповестен конкурс за срок до десет години, при условие, че наемането им не пречи на дейността на лицата, които ги управляват. С решението си общинският съвет определя начина на отдаване под наем, начална тръжна или конкурсна наемна цена и други условия.
 (2) Общинският съвет може да определи начина за отдаване под наем - търг или конкурс, началната тръжна или конкурсна цена и други условия с решението за приемане на Годишната програма за управление и разпореждане с общински имоти и вещи.
 (3) Търгът или конкурсът се провеждат по реда на глава седма от тази наредба.
(4)  Въз основа на резултатите от търга или конкурса, кметът на общината или оправомощено от него длъжностно лице издава заповед и сключва договор за наем.  

§ 4.  В чл. 15, ал.2 изразът: „за временно възмездно ползване“ се заменя с израза: „под наем“, изразът: „с Правила Приложение №1“ се заменя с изразът: съюзът „в Приложение №1“. 

§ 5.  Разпоредбата на чл. 18 се изменя, допълва и придобива следната редакция:
	„Чл. 18. (1) Свободни нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, могат да се отдават под наем на трети лица, чрез провеждане на публично оповестен търг или конкурс за срок до десет години. Начинът на отдаване под наем, началната тръжна или конкурсна наемна цена и другите условия се определят с решение на общински съвет.
	(2) Общинският съвет може да определи начина за отдаване под наем - търг или конкурс, началната тръжна или конкурсна цена и други условия с решението за приемане на Годишната програма за управление и разпореждане с общински имоти и вещи.
	(3)  Въз основа на резултатите от търга или конкурса се издава заповед и се сключва договор за наем от кмета на общината или от оправомощено от него длъжностно лице.

	§ 6.  В Чл. 19 се правят следните изменения и допълнения:
	1. в ал. 1  изразът: „отдават под наем“ се заменя с израза: „предоставят безвъзмездно“, отпадат изразите: „провеждане на публичен“ и „публично оповестен“, в края на изречението се добавя изразът: „по реда на тази наредба“ и разпоредбата придобива следната редакция: 
	„Чл.19 (1) Свободни нежилищни имоти – частна общинска собственост, които не са необходими за нуждите на органите на местната власт или на общинската администрация, или на юридически лица на издръжка на общинския бюджет, могат да се предоставят безвъзмездно за нуждите на общинските ръководства на политическите партии, отговарящи на условията, предвидени в Закона за политическите партии, от кмета на Общината без търг или конкурс по реда на тази наредба. 
	2. в ал. 3  изразът: „за настаняване“ се заменя с израза: „за безвъзмездно предоставяне на помещенията“ и отпада изразът: „за наем“. Разпоредбата придобива следната редакция:
	(3) При наличие на подходящи помещения Кметът на общината издава заповед за безвъзмездно предоставяне на помещенията въз основа на която се сключва договор със срок до провеждане на следващи парламентарни избори.  
3. Ал. 4 се отменя;
4. Ал. 5 става ал. 4, променя се и придобива следната редакция  
	„(4) Предоставените помещения на политическите партии   не могат да се пренаемат, да се преотстъпват за ползване. Такива помещения може да се ползват съвместно по договор с трети лица, само за цели, пряко свързани с дейността на партията. В тези помещения не може да се извършва стопанска дейност. Политическите партии, на които са предоставени помещения, заплащат експлоатационните разходи.“
5. Отменя се ал.6
Създават се нови алинеи 5 и 6 със следното съдържание:
„(5)Договорите с политическа партия се прекратяват, когато партията придобие в собственост помещения от същия вид, годни за постоянно ползване, престане да отговаря на условията за предоставяне на общински имот, определени с отделен закон, както и поради неплащане на експлоатационните разходи за повече от три месеца или при нарушение на забраната по ал. 4.
(6) Правоотношенията се прекратяват със заповед на кмета, със съдържание, съответстващо на чл.15а от ЗОС.“
 
	§ 7. В Чл. 20 думата „предоставят“ се заменя с думата „отдават“  
	
	§ 8. Чл.21, ал.2 се изменя така:
	„(2) Отдаването под наем на общински имоти по ал.1 се извършва чрез заявление до кмета на общината, в което се посочва наименованието и ЕИК на заявителя, местонахождението на имота, предметът на дейността, която ще се осъществява и исканият срок за предоставяне.

§ 9. Чл. 22 се изменя и придобива следното съдържание:
„Чл.22 (1) При възникване на належаща общинска нужда наемателите на помещения по чл. 20 и чл.21 са длъжни да ги освободят в срок от три месеца от връчването на съобщението за освобождаване.
(2) Съобщението за освобождаване се отправя по телефон и/или се изпраща електронен адрес, посочен в договора за наем. 
(3) В случай, че в помещението не бъде освободено доброволно, се прилага редът за освобождаване предвиден в чл.18, ал.2 и 3 от ЗОС.“

§ 10. Чл. 23 се изменя и придобива следната редакция: 
„Чл.23. Началната наемна цена при провеждане на публичен търг или публично оповестен конкурс за отдаване под наем на общински имоти се определя в съответствие с Тарифата на местни такси по чл.6 ал.1 от ЗМДТ, за услуги предоставяни от Община Бургас.“

§ 11. В Чл. 26 се изменя ал. 2 както следва:  
„(2) Извън случаите по ал. 1 основен, текущ, неотложен и необходим ремонт и отстраняване на аварии в общински имоти, свободни от наематели и ползватели, както и в общински нежилищни имоти, предоставени за ползване на органите на местната власт и общинската администрация се извършва от ОП „Общински имоти“.

 § 12. В чл. 30 се правят следните изменения и допълнения:
1. в ал.1 се заличава изразът: „въз основа на решение на Общински съвет Бургас“;
2. създава се нова ал. 2 със следното съдържание: 
(2) Движими вещи - общинска собственост, извън посочените в чл. 30, могат да се предоставят безвъзмездно за управление на други юридически лица на бюджетна издръжка или на техни териториални структури след решение на общински съвет.

§ 13. В чл.31 отпадат думата „частна“ и изразът: „въз основа на решение на общинския съвет“ и нормата придобива следната редакция:
„Чл. 31. Движими вещи –  общинска собственост, могат да бъдат предоставяни под наем на лица, извън посочените в чл. 30 от Кмета на общината, след провеждане на публичен търг или публично оповестен конкурс по реда на Глава седма.“

§ 14. В Чл. 32. отпада изразът: „след съгласие на общински съвет“.
 	
§ 15. В Чл. 37, ал.3 след израза: „кметът на общината“ се добавя изразът: „ или оправомощено от него длъжностно лице“  
	
§ 16. Чл. 39 се изменя, както следва:
„Чл. 39 (1) Продажбата на земя - частна общинска собственост, на физически лица или юридически лица, собственици на законно построена сграда в общински поземлен имот, се извършва от Кмета на общината, без публичен търг или публично оповестен конкурс, след решение на Общинския съвет. 
(2)  Собствениците на жилища и други обекти в сграда, построена  върху общинска земя, могат да закупят идеална част от правото на собственост върху нея, съответстваща на притежаваната идеална част от правото на строеж при условие, че за общинската земя е отреден урегулиран поземлен имот или поземлен имот в урбанизираната територия на общината, като подадат искане до Кмета на общината. 
(3) За закупуване на земя по предходните алинеи се подават искания до кмета на общината, придружени със следните документи: 
1. доказателства за собственост или за признато право на строеж, в случаите по § 6 от Преходните правила на Закона за собствеността;  
2. скица на имота от действащия регулационен план с попълнен кадастър, a за имоти с влязла в сила кадастрална карта и скица извадка от кадастралната карта; 
3. копие от одобрения архитектурен проект на сградата - за всички останали случаи, придружен с площоразпределение; 
4. удостоверение за въвеждане в експлоатация на сградата, когато е приложимо. 
(4) Цената, по която се продава собствеността по предходните алинеи, се определя въз основа пазарна оценка, изготвена от независим лицензиран оценител. При  определяне пазарната оценка на правото на собственост върху терена, се приспада цената на реализираното право на строеж на сградата. Общинският съвет не може да вземе за решение за продажба на цена по-ниска от определената от независимия лицензиран оценител.  Когато при приемане на решението от общинския съвет се предлага по-висока цена от определената с оценката, следва да бъдат изложени мотиви за това.

§ 17. В чл. 43, ал. 1, ал. 2 и ал. 3 навсякъде след израза: кметът на общината“ се добавя изразът: „или оправомощено от него длъжностно лице“  

§ 18. Чл. 58 се изменя и придобива следната редакция:
[bookmark: _Hlk151212995] (1) Търговете и конкурсите се провеждат от Комисия за провеждане на търгове, конкурси, приватизация, състояща се от нечетен брой членове,   поне един от които правоспособен юрист. Общинският съвет определя броя и състава на комисията и избира общинските съветници – нейни членове, от които един председател и един заместник - председател. Служителите на  администрацията се определят със заповед на кмета на общината. В заповедта се посочват и резервни членове.
(2) Комисията може да заседава при кворум повече от половината плюс един от членовете й, от които един правоспособен юрист. В случай, че не е налице необходимият кворум, заседанието се отлага за същите час и място за следващия работен ден. За заседанията на комисията се води протокол от служител на общинската администрация.
(3) При провеждане на търг или конкурс за общински нежилищни имоти и обособени части от имоти публична общинска собственост в комисията с право на съвещателен глас участва директорът на съответното общинско предприятие или център за административно обслужване.
(4) При провеждане на търг или конкурс за имоти, находящи се в територията на кметства или населени места в комисията с право на съвещателен глас участва кметът на кметство или населеното място.  
 
§ 19. Създава се нов чл. 58а със следното съдържание:
„Чл. 58а. (1) Комисията се запознава със списъка с кандидатите, които са подали документи за участие в търга или конкурса.
(2) Членовете на комисията подписват декларации за липса на свързаност с кандидат, включително при представителство чрез пълномощник, които се прилагат към документацията за търга.
(3) В случай на невъзможност на член на комисията да изпълнява задълженията си, той може да бъде заменен с резервен член.
(4) Решенията на комисията се вземат с обикновено мнозинство. Когато комисията отстранява кандидат, посочва причините за това в протокола.
(5)   Решението на комисията за допускане, съответно за отстраняване на кандидатите, се отразява в протокола в съответствие с решението по ал. 4. Протоколите за класиране, се подписват от всички присъствали членове.
 
§ 20.  В чл. 60, ал. 2 отпада изразът: „при условията на одобрената от Общински съвет – Бургас документация“  

[bookmark: to_paragraph_id46722898]§ 21  Създава се чл. 61а със следното съдържание:
„Чл. 61а (1) В тръжната процедура не може да участва и се отстранява кандидат, който:
1.  е обявен в несъстоятелност или е в процедура по ликвидация, или е осъден за банкрут;
3. е лице, за което със закон е установено, че няма право да придобива право на собственост върху земя на територията на Република България, когато е приложимо;
4. е дружество по смисъла на Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици, регистрирано в юрисдикция с преференциален данъчен режим съгласно същия закон;
6. не отговаря на друго изискване, посочено в тръжната документация.
(2) Липсата на обстоятелствата по ал. 1 се декларира, съответно се удостоверява, от кандидатите по начина, определен в тръжната документация.
(3) При изготвяне и подаване на документите си за участие всяко лице трябва да се придържа точно към обявените условия

 § 22. Чл. 62 се изменя, допълва и придобива следната редакция:
(1) Най - малко 7 дни преди крайния срок за подаване заявленията за участие в публичен търг, на електронните страници на община Бургас, общински съвет Бургас, в местни средства за масово осведомяване и на видно място в сградата на общинската администрация се публикува съобщение за търга със съдържание, включващо данните от заповедта за откриване му. В едно съобщение може да бъде поместена информация за повече от един публичен търг. 
(2) В случай че за търга не са подадени заявления, срокът може да се удължи с още 7 дни със заповед на кмета на общината или оправомощено от него лице.
(3) В случай, че след удължаване на срока няма подадено нито едно заявление кметът на община Бургас, въз основа на доклад от председателя на тръжната комисия, може със заповед да насрочи повторен търг с нова начална тръжна цена, намалена с 10% от първоначално обявената, като се извършат и съответни корекции в тръжната документация.
(4) При провеждане на повторен публичен търг кандидатите следва да подадат заявления за участие при спазване изискванията, посочени в заповедта за повторния търг.
(4) Когато и след второто обявяване на търга не се явят кандидати, комисията го обявява за непроведен и отразява това в протокол.

§ 23. Чл. 63 се променя и придобива следната редакция:  
„Чл.63 (1) Кандидати или свързани с тях лица, които са били обявени със заповед на Кмета на Общината за спечелили търга, но не са сключили договор, нямат право да участват в търг за същия обект, в рамките на следващите 12  месеца.
(2) За липса на задължения към общината и по чл.87, ал.6 от ДОПК, кандидатите представят декларации,  част от тръжната документация.   
(3) При установяване на невярно декларирани данни съответният кандидат не се допуска до участие в публичен търг или публично оповестен конкурс, съответно не се сключва договор за наем или друг вид разпореждане, а при вече сключените договори за наем може да бъдат прекратени с едностранно писмено уведомление от общината.“  

§ 24. В Чл. 64, ал. 1, след израза: „не може да бъде по-ниска“  се добавя изразът: „увеличена с един брой стъпка на наддаване“.
„Чл. 64. (1) Когато на търга с явно наддаване се яви само един кандидат от подалите заявление за участие, търгът се отлага с 1 час и ако след този срок не се яви друг, кандидатът се обявява за спечелил по предложената от него цена, която не може да бъде по-ниска от началната тръжна цена, увеличена с един брой стъпка на наддаване.“ 

§ 25. В Чл. 65 се правят следните изменения и допълнения и разпоредбата придобива следната редакция:
„(1) Председателят на комисията поканва кандидатите да заемат местата си за участие в търга за съответния обект устно, след което обявява търга за открит и извършва проверка редовността на документите на кандидатите. 
[bookmark: to_paragraph_id41651430](2) Комисията отстранява от участие в търга кандидат, който:
1. не е представил някой от изискуемите документи;
2. не отговаря на определените изисквания за допустимост;
3. не е внесъл депозит за участие в търга.
(3) За допускането или отстраняването на всеки кандидат   комисията се произнася поотделно, като решението й за всеки се  обявява на кандидатите и се отразява в протокола. Недопуснатите кандидати напускат залата.“

§ 26. В Чл. 66 се създават нови алинеи 6 и 7, както следва:
(6) Търгът завършва с решение на комисията за:
1. класиране на участниците, или
2. прекратяване на търга в определените случаи, включително когато е непроведен или закрит.
[bookmark: to_paragraph_id643715](7)  Търгът се прекратява в следните случаи:
1.При достигане на две или повече наддавателни предложения до една и съща най-висока цена и участниците откажат да продължат да наддават;
1. когато всички участници са предложили началната тръжна цена и  откажат да наддават.

§ 27. Чл.67 се изменя, допълва и придобива следната редакция:
Чл. 67 (1) В случай че явилите се участници в търга потвърдят началната тръжна цена, но никой от тях не обяви следващата по размер цена, по-висока от началната с една стъпка, търгът се закрива и внесените от тях депозити за участие в търга се задържат.
(2) В случай че участник в търга откаже да обяви цена, която е по-висока от предходната с една стъпка на наддаване, председателят поканва следващия поред участник да обяви същата цена. Участникът, пропуснал дадена цена, продължава участието си, освен ако изрично обяви, че се отказва от по-нататъшно участие в наддаването, което се отбелязва в протокола от търга.
[bookmark: to_paragraph_id41651431][bookmark: to_paragraph_id46722899][bookmark: to_paragraph_id46722900][bookmark: to_paragraph_id42831703](3) В случай, че в резултат на недопускане на заявител до участие в търга или отказ от наддаване остане само един кандидат, търгът се провежда и участникът се обявява за спечелил по предложената от него цена, ако същата не е по-ниска от обявената начална тръжна цена.

§ 28. В Чл. 68  се правят следните изменения:
1. Създава се нова т. 2 със следното съдържание:  
„ 2. Когато се яви на търга и откаже да наддава“
2. Точка 2 става т.3
 
 	§ 29. Чл.70 се изменя, допълва и придобива следната редакция:    
„Чл.70 (1) Кандидатите могат да се явят лично или чрез надлежно упълномощен представител. Лицата, които ги представляват се легитимират пред тръжната комисия чрез представяне на документ за самоличност и изрично нотариално заверено пълномощно - в случаите на упълномощаване. Председателят на комисията извършва проверка за присъствие на всички кандидати, след което обявява търга за открит и пристъпва към  проверка редовността на подадените документи. 
(2) Комисията отстранява от участие в търга кандидат, който:
1. не е представил някой от изискуемите документи;
2. не отговаря на определените изисквания за допустимост;
3. не е внесъл депозит за участие в търга.
(3) За допускането или отстраняването на всеки кандидат   комисията се произнася поотделно, като решението й за всеки се  обявява на кандидатите и се отразява в протокола. Недопуснатите кандидати напускат залата.
(4) След провеждане на процедурата по допускане, председателят на комисията отваря наддавателните предложения по реда на постъпване на офертите и ги обявява гласно. 
(5) В случай че предложението не отговаря на обявените условия за откриване на търга,  участникът се отстранява от него. 
(6) След сравняване на предложенията, за спечелил търга се обявява участника, предложил най-висока цена. 
(7) При наличие на две или повече наддавателни предложения, с достигната една и съща най-висока цена се провежда таен публичен търг само между тези кандидати, докато един от тях достигне по-висока цена. В този случай наддаването с поне една стъпка от достигнатата цена не е задължително. По същия начин се процедира, когато класираният на първо място кандидат се откаже, а на второ място са класирани двама или повече кандидати. 
(8) В случай че никой от участниците в търга не предложи цена, която е по-висока от последната достигната цена и всички откажат да наддават, председателят на комисията обявява край на наддаването и прекратява търга. 

§ 30. Чл. 71 се изменя и придобива следната редакция:
(1) Търг се провежда и ако има само един участник. 
(2) Когато има само един участник, той трябва да предложи поне една стъпка за наддаване над началната цена, за да бъде определен за купувач, в противен случай търгът е непроведен и внесеният депозит за участие се задържа.
(3) В случай, че в резултат на недопускане до участие в търга, остане само един кандидат, търгът се провежда и той се обявява за спечелил, при условие, че наддавателното предложение, отговаря на изискванията на този раздел и направи поне една стъпка за наддаване над началната цена. 
(4) В случай че никой от допуснатите участници не обяви по-висока от началната цена с една стъпка, търгът се обявява за закрит и внесените депозити за участие се задържат.
(5) Когато до крайния срок за подаване на документите няма регистриран кандидат или нито един кандидат не бъде допуснат до участие, търгът е непроведен.
(6) търгът завършва с решение на комисията  за:
1. класиране на участниците, или
2. прекратяване на търга в определените случаи, включително когато е непроведен или закрит.
        
§ 31.  Създава се Чл. 71а със следното съдържание:
„Чл.71а Търгът се прекратява в следните случаи:
1.При достигане на две или повече наддавателни предложения до една и съща най-висока цена и участниците откажат да продължат да наддават;
2. Когато всички участници са предложили началната тръжна цена и  откажат да наддават.
3. Когато няма допуснати участници.

§ 32. Разпоредбата на чл. 72 се изменя и придобива следната редакция:
Чл.72 Внесените депозити за участие в публичния търг не се възстановяват когато: 
1. В наддавателното предложение не е посочена поне една стъпка на наддаване   
2. В определените срокове не изпълни задълженията по чл. 74 от тази наредба

§ 33. Чл.77 се изменя и придобива следната редакция:
 	„ Чл.77 (1) По реда на този раздел се организират търгове за продажба на движими вещи.
(2) Продажбите по реда на този раздел се извършват от кмета на Община Бургас или оправомощено от него длъжностно лице, от назначена от него комисия в състав от 5 члена, единият от които е юрист.  
(3)  Началната тръжна цена се определя по един от следните варианти:
1. по реда на Приложение № 6, от Тарифата на цени на услуги и права към Наредбата за определянето и администрирането на местните такси и цени на услуги на територията на Община Бургас.
2. пазарна оценка, от независим лицензиран оценител
или
3. най-високата достигната цена на Софийска стокова борса за предходните 3 месеца преди месеца на откриване на търга за съответните вещи.“

[bookmark: p27212728]§ 34.  Чл.78, ал. 1 се изменя и придобива следната редакция:
„(1) Продажбата на вещите се извършва чрез публичен търг с явно или тайно наддаване.“

§ 35. В Чл. 79 се правят следните изменения и допълнения:
[bookmark: p27212730]1. В ал.4 след израза „спечелилия участник“ се добавя израза: „цената и срок за плащане“
2. Създава се нова алинея 5 със следното съдържание: 
„(5) Ако плащането не се извърши в определения в заповедта срок, депозитът се задържа и участникът губи правото си за сключване на сделка по предмета на търга. „

§ 36. Чл. 80 се изменя и придобива следната редакция:
„Чл. 80 Договор със спечелилия търга се сключва след заплащане на цената от  кмета или оправомощеното от него лице.   
 
[bookmark: p27212731]§ 37. Чл. 81 се изменя и придобива следната редакция:
„Чл. 81 (1) Вещите се предават на купувача след плащане на цената, за което се съставя приемо-предавателен протокол. Рискът от случайното погиване или повреждане на закупените вещи преминава върху купувача от момента, в който стоката бъде заплатена.“

§ 38.  В чл. 84 изразът: „един местен ежедневник“ се заменя с израза: „местни средства за масово осведомяване“. 
  
§ 39. Чл. 86 се променя и придобива следната редакция:    
„(1) Комисията отстранява от участие в конкурса кандидат, който:
1. не е представил някой от изискуемите документи;
2. не отговаря на определените изисквания за допустимост;
3. не е внесъл депозит за участие в търга.
(2) За допускането или отстраняването на всеки кандидат комисията се произнася поотделно, като решението й за всеки се обявява на кандидатите и се отразява в протокола. Недопуснатите кандидати напускат залата.“

§ 40. Чл.89 се отменя.
 
§ 41. В Чл. 92 след изразът: „кмета общината“ се добавя изразът: „или оправомощено от него длъжностно лице“; 
  
§ 42. В Чл. 93, ал 4 се променя и придобива следната редакция:  
(4) Внесените депозити на неспечелилите участници, им се връщат от Дирекция “Бюджет и финанси” в 7-дневен срок от датата, на която посочената дирекция е получила протокола за проведения търг.
§ 43. В Чл. 98 след израза: „кмета на общината“ се добавя изразът: „или оправомощено от него длъжностно лице.
	§ 44.  В § 1 от допълнителните разпоредби се правят изменения и допълнения и същият придобива следната редакция:   
„§1. По смисъла на настоящата наредба:
1. „тръжна комисия“ е Комисията за провеждане на търгове, конкурси и приватизация 
2. „непроведен“ е търгът или конкурсът, за който не са подадени заявления,  не се явят кандидати или когато при наличие само на един участник в процедурата той не предложи поне една стъпка за наддаване над началната цена
3. „прекратен“ е търгът или конкурсът, при който не е определен спечелил или цената не е внесена в определения срок. 
 
§ 45. Приложение 1 към чл. 15, ал. 2 се изменя, допълва и придобива следната редакция:

ПРЕХОДНИ И ЗАКЛЮЧИТЕЛНИ РАЗПОРЕДБИ 
КЪМ НАРЕДБАТА ЗА ИЗМЕНЕНИЕ И ДОПЪЛНЕНИЕ НА 
НАРЕДБАТА ЗА РЕДА ЗА УПРАВЛЕНИЕ И РАЗПОРЕЖДАНЕ С ОБЩИНСКИ ИМОТИ И ВЕЩИ

§1. Наредбата влиза в сила от деня на решението на общински съвет – Бургас.

§2.  Започнатите до влизане в сила на настоящата наредба производства по управление и разпореждане с общинска собственост, се довършват по досегашния ред.

     


 Приложение 1, към чл. 15, ал. 2

1. Механизъм за почасово отдаване под наем
на помещения в училища, детски градини и обслужващи звена 
1.  Директорите на училища, детски градини и обслужващи звена, общинска собственост в началото на всяка учебна година или при отпадане на необходимостта от ползване в определени часове на части от предоставените им за управление имоти, представят в Община Бургас предложения за предоставянето им под наем на трети лица за срок не повече от една година. 
Предложенията следва да съдържат описание на частите от имоти, времето и условията, при които могат да бъдат предоставени под наем на трети лица и съответно- правилник за вътрешния ред на учебното заведение, програма на учебните часове и др. 
2. Предложенията се разглеждат от ресорния заместник-кмет в областта на образованието или упълномощено от него лице, което извършва преценка за тяхната целесъобразност и законосъобразност. При необходимост, може да бъде извършена проверка и в съответното учебно заведение. 
3. Когато се установи, че предложението не противоречи на Закона за предучилищното и училищното образование и настоящата наредба, те се обявяват на интернет страниците на Община Бургас и съответното учебно заведение. В условията задължително се посочват свободните часове и изискванията към кандидатите, както и документите, които следва да бъдат представени. 
4. Желаещите лица, чрез  директора на съответното училище, детска градини или обслужващо звено, подават до Община Бургас заявление, в което посочват помещенията, часовете и дейността, за която искат да ги ползват, ведно със съответните документи, удостоверяващи правото за извършване на дейността, както и проект на договор по т.II или т.III от настоящото приложение в подходящ формат за електронна обработка.
5. След извършване на административна проверка на документите на заявителя, ресорният заместник-кмет в областта на образованието, в 7-дневен срок, издава заповед, с която се уважава или отказва направеното искане. 
6. Въз основа на заповедта, ресорният заместник-кмет в областта на образованието сключва договор за наем със заявителя, с минимално съдържание, посочено в т.II или т.III от настоящото приложение.
7. Средствата от сключените договори постъпват в делегирания бюджет на  съответното училище, детска градина или обслужващо звено, при спазване разпоредбите на Закона за бюджета на Република България и Закона за счетоводството. 
8. Списък с отдадените под наем, по този ред помещения и техните наематели се публикуват на интернет страниците на Община Бургас и съответното заведение. 

1. Договор за отдаване под наем на част от имот в детска градина

ДОГОВОР
				    
	Днес, ......... 20… г.  в  гр. Бургас, между:

	ОБЩИНА БУРГАС, с адрес: гр. Бургас, ул. „Александровска” № 26, ЕИК 000056814, представлявана от ……………………… – Заместник-кмет …………………., Наемодател	
и
	………………., ЕИК ……………….., със седалище и адрес на управление: ………………….., представлявана от ………………. - ………………, Наемател
На основание т. 6 от Механизъм за почасово отдаване под наем на помещения в училища, детски градини и обслужващи звена, представляващ Приложение 1, към чл. 15, ал. 2 от Наредбата за реда за придобиване, управление и разпореждане с общински имоти и вещи и Заповед № ........../............ г. (по т.5 от Раздел I на Приложение №1 към чл.15, ал.2 от НРПУРОИВ)) се подписа настоящият договор за следното:                                                  

I. ПРЕДМЕТ  НА  ДОГОВОРА
1. Наемодателят предоставя под наем на Наемателя обособена част от недвижим имот, публична общинска собственост  - …………………, находящ се в детска градина ……………...
2. Имотът, предмет на настоящия договор ще се използва за …………………… , ………. …………… в часовете от ……….. до ………….. часа, съгласно одобрен от директора на детската градина график-протокол.

II. СРОК НА ДОГОВОРА 
1. Настоящият договор влиза в сила от датата на подписването му и има действие от …………… г. до …………. г.

1. 	III. ЦЕНА И НАЧИН НА ПЛАЩАНЕ
1. За предоставения под наем имот по раздел I., т. 1. от настоящия договор, Наемателят заплаща на Наемодателя ежемесечно сума в размер на ............ лв. (…………………) с вкл. ДДС. Размерът на посочената сума е определен въз основа на заявения брой часове с подаденото Заявление до Община Бургас, а именно ……… ден/дни седмично по ………. часа, общо ……… часа на месец по …… лв. (……………) с вкл. ДДС на час.  
	2. Наемната цена по раздел III., т. 1. от настоящия договор ще се заплаща до пето число на месеца, следващ месеца, за който се отнася плащането, по банкова сметка на Община Бургас, както следва: …………………….
	3. Размерът на наема за срока на наемното отношение се увеличава едностранно от Наемодателя при промяна на размера на базисните наемни цени, приети от Общински съвет – Бургас с Тарифата на цени на услуги и права по чл. 6 ал. 2 от ЗМДТ, към Наредбата за местните такси и цени на услуги на територията на община Бургас.
	4. Месечната наемна цена, посочена в раздел III, т. 1. от настоящия раздел може да бъде намалявана със стойността на неизползвани часове, само в случаите на непредвидени или непредотвратими събития от извънреден характер, възникнали след сключване на договора, в това число при грипни и дървени ваканции, въз основа на График-протоколи, подписани от директора на детската градина, наемателя и наемодателя.
 
	IV. ПРАВА И ЗАДЪЛЖЕНИЯ НА НАЕМОДАТЕЛЯ
	1. Наемодателят е длъжен да предаде на Наемателя имота, предмет на настоящия договор в срок от 7 дни от датата на сключване на настоящия договор. Предаването се извършва със съставяне на приемо-предавателен протокол, подписан от директора на детската градина, наемателя и наемодателя, в който се описва състоянието на имота и намиращите се в същия подобрения и вещи. 
	2. Наемодателят не отговаря за недостатъците на имота, за които Наемателят е знаел или е могъл да узнае при сключване на настоящия договор, освен ако тези недостатъци са опасни за здравето на Наемателя.
	3. Наемодателят има право да получи от Наемателя наемната цена, при условията и в сроковете по настоящия договор.
4. Наемодателят се задължава да използва предоставените от Наемателя лични данни единствено и само за целта на извършването на услугата по настоящия договор.

	V. ПРАВА И ЗАДЪЛЖЕНИЯ НА НАЕМАТЕЛЯ
	1. Наемателят е длъжен да заплаща на Наемодателя наемната цена, в размер, срок и при условия, уговорени в раздел III. от настоящия договор.
	2. Наемателят се задължава да използва имота, предмет на настоящия договор съобразно уговореното с настоящия договор предназначение /……………………/ и при спазването на Правилника за вътрешния ред на детската градина, като не извършва дейности на политическа и религиозна основа.
	3. След прекратяване на настоящия договор, Наемателят е длъжен да върне имота на Наемодателя в състоянието, в което го е приел, за което се съставя двустранен протокол. Всички повреди, свързани с обикновеното ползване на имота, както и тези, свързани с използването на имота по начин, различен от посочения в раздел I, т. 2, са за сметка на наемателя.
	4. Наемателят се задължава да спазва всички актуални заповеди и препоръки, здравни протоколи и организационни правила в случай на въведени противоепидемични мерки, при ползване на посочения в раздел I., т. 1., имот.
5. В случай на въведени противоепидемични мерки, изискващи извършване на хигиенни и дезинфекционни дейности, Наемателят се задължава да ги извършва в наетия от него имот, преди и след използването му, като за целта осигури необходимите по количество и вид препарати. Видът на използваните препарати се съгласува предварително с директора на детската градина.
6. Наемателят се задължава при узнаване на установен случай на заболяло или със съмнение за Covid- 19 или друго инфекциозно заболяване на лице, участващо в извършвана от него дейност по раздел I. от настоящия договор, своевременно да уведоми наемодателя и директора на детската градина. 
7. Наемателят се задължава при използването на имота, предмет на настоящия договор, да прилага стратегия на дистанция (невзаимодействие) на деца от отделните групи на детската градина, в случай че мерките се изискват съгласно актуалните здравни протоколи. 

	 VI. САНКЦИИ  И  НЕУСТОЙКИ
1. При забавено изпълнение на задължението по раздел V., т. 1. от настоящия договор, Наемателят заплаща на Наемодателя неустойка, в размер на 1,5 % от дължимата наемна цена за всеки просрочен ден, но не повече от 30 % от същата. 

	VII. ПРЕКРАТЯВАНЕ НА ДОГОВОРА 
1. Настоящият договор се прекратява:
1.1. с изтичане на срока му;
1.2. по взаимно съгласие на страните, изразено в писмена форма;
1.3. едностранно от всяка от страните, с отправяне на едномесечно писмено предизвестие до другата страна;
1.4. едностранно от Наемодателя, без предизвестие, при пълно или частично  неизпълнение на задълженията на Наемателя по раздел V. от договора.

VIII. ДРУГИ УСЛОВИЯ
	1. Страните по настоящия договор ще решават споровете, възникнали във връзка с неговото изпълнение, тълкуване и прекратяване чрез преговори, а когато това се окаже невъзможно – пред компетентния съд в гр. Бургас.
	2. Изменения и допълнения на настоящия договор са допустими единствено по взаимно съгласие, в писмена форма.
	3. За неуредените с настоящия договор въпроси се прилагат разпоредбите на действащото българско законодателство.
4. Страните се задължават предоставените лични данни да бъдат използвани единствено и само за целите на настоящия договор и ще се обработват, съхраняват и предоставят само и единствено по реда, предвиден в Регламент (ЕС) 2016/679/.
5. Адресите за кореспонденция между страните по настоящия договор са както следва:
За Възложителя: Община Бургас – гр. Бургас, ………………………..; 
За Изпълнителя: …………….
	Неразделна част от настоящия договор е заявлението на наемателя.
Настоящият договор се състави и подписа в четири еднообразни екземпляра – два за наемодателя и по един за наемателя и за Директора на детската градина.
НАЕМОДАТЕЛ:        						НАЕМАТЕЛ:
ОБЩИНА БУРГАС  						……………………
 


II. Договор за отдаване под наем на част от имот в училище

ДОГОВОР
				    
	Днес, ......... 20… г.  в  гр. Бургас, между:

	ОБЩИНА БУРГАС, с адрес: гр. Бургас, ул. „Александровска” № 26, ЕИК 000056814, представлявана от ……………………… – Заместник-кмет …………………., Наемодател	
и
	………………., ЕИК ……………….., със седалище и адрес на управление: ………………….., представлявана от ………………. - ………………, Наемател
На основание т. 6 от Механизъм за почасово отдаване под наем на помещения в училища, детски градини и обслужващи звена, представляващ Приложение 1, към чл. 15, ал. 2 от Наредбата за реда за придобиване, управление и разпореждане с общински имоти и вещи, приета с решение на Общински съвет - Бургас и Заповед № ........../............ г. (по т.5 от Раздел I на Приложение №1 към чл.15, ал.2 от НРПУРОИВ) се подписа настоящият договор за следното:    

                                              
I. ПРЕДМЕТ  НА  ДОГОВОРА
1. Наемодателят предоставя под наем на Наемателя  обособена част от недвижим имот, публична общинска собственост  - …………………………, находящ се в училище ………………….
2. Имотът, предмет на настоящия договор ще се използва за ………………………… …………… в часовете от ……….. до ………….. часа, съгласно одобрен от директора на училището график-протокол.

II. СРОК НА ДОГОВОРА 
	1. Настоящият договор влиза в сила от датата на подписването му и има действие от …………… г. до …………. г.

1. 	III. ЦЕНА И НАЧИН НА ПЛАЩАНЕ
1. За предоставения под наем имот по раздел I, т. 1. от настоящия договор, Наемателят заплаща на Наемодателя ежемесечно сума в размер на ................. лв. (……………………) с вкл. ДДС. Размерът на посочената сума е определен въз основа на заявения брой часове с подаденото Заявление до Община Бургас, а именно ден/дни седмично по ………. часа, общо ………… часа на месец по …………. лв. (…………….) с вкл. ДДС на час.  
	2. Наемната цена по раздел III., т. 1. от настоящия договор ще се заплаща до пето число на месеца, следващ месеца, за който се отнася плащането, по банкова сметка на Община Бургас, както следва: …………………….
	3. Размерът на наема за срока на наемното отношение се увеличава едностранно от Наемодателя при промяна на размера на базисните наемни цени, приети от Общински съвет – Бургас с Тарифата на цени на услуги и права по чл. 6 ал. 2 от ЗМДТ, към Наредбата за местните такси и цени на услуги на територията на община Бургас.
	4. Месечната наемна цена, посочена в раздел III., т. 1. може да бъде намалявана със стойността на неизползвани часове, само в случаите на непредвидени или непредотвратими събития от извънреден характер, възникнали след сключване на договора, в това число при грипни и дървени ваканции, въз основа на График-протоколи, подписани от директора на училището, наемателя и наемодателя.
 
	IV. ПРАВА И ЗАДЪЛЖЕНИЯ НА НАЕМОДАТЕЛЯ
	1. Наемодателят е длъжен да предаде на Наемателя имота, предмет на настоящия договор в срок от 7 дни от датата на сключване на настоящия договор. Предаването се извършва със съставяне на приемо-предавателен протокол, подписан от директора на училището, наемателя и наемодателя, в който се описва състоянието на имота и намиращите се в същия подобрения и вещи. 
	2. Наемодателят не отговаря за недостатъците на имота, за които Наемателят е знаел или е могъл да узнае при сключване на настоящия договор, освен ако тези недостатъци са опасни за здравето на Наемателя.
	3. Наемодателят има право да получи от Наемателя наемната цена, при условията и в сроковете по настоящия договор.
4. Наемодателят се задължава да използва предоставените от Изпълнителя лични данни единствено и само за целта на извършването на услугата по настоящия договор.

	V. ПРАВА И ЗАДЪЛЖЕНИЯ НА НАЕМАТЕЛЯ
	1. Наемателят е длъжен да заплаща на Наемодателя наемната цена, в размер, срок и при условия, уговорени в раздел III. от настоящия договор.
	2. Наемателят се задължава да използва имота, предмет на настоящия договор съобразно уговореното с настоящия договор предназначение /……………………/ и при спазването на Правилника за вътрешния ред на училището, като не извършва дейности на политическа и религиозна основа.
	3. След прекратяване на настоящия договор, Наемателят е длъжен да върне имота на Наемодателя в състояние, в което го е приел, за което се съставя двустранен протокол. Всички повреди, свързани с обикновеното ползване на имота, както и тези, свързани с използването на имота по начин, различен от посочения в раздел I, т. 2, са за сметка на наемателя.
	4. Наемателят се задължава да спазва всички актуални заповеди и препоръки, здравни протоколи и организационни правила относно въведени противоепидемични мерки, при ползване на посочения в раздел I., т. 1. имот. 
5. В случай на въведени противоепидемични мерки, изискващи извършване на хигиенни и дезинфекционни дейности, Наемателят се задължава да ги извършва в наетия от него имот, преди и след използването му, като за целта осигури необходимите по количество и вид препарати. Видът на използваните препарати се съгласува предварително с директора на училището.
6. Наемателят се задължава при узнаване на установен случай на заболяло или със съмнение за Covid- 19 или друго инфекциозно заболяване на лице, участващо в извършвана от него дейност по раздел I. от настоящия договор, своевременно да уведоми наемодателя и директора на училището. 
7. Наемателят се задължава при използването на имота, предмет на настоящия договор, да прилага стратегия на дистанция (невзаимодействие) на ученици от отделните паралелки на училището, в случай че мерките се изискват съгласно актуалните здравни протоколи. 

	 VI. САНКЦИИ  И  НЕУСТОЙКИ
1. При забавено изпълнение на задължението по раздел V., т. 1. от настоящия договор, Наемателят заплаща на Наемодателя неустойка, в размер на 1,5 % от дължимата наемна цена за всеки просрочен ден, но не повече от 30 % от същата. 

	VII. ПРЕКРАТЯВАНЕ НА ДОГОВОРА 
1. Настоящият договор се прекратява:
1.1. с изтичане на срока му;
1.2. по взаимно съгласие на страните, изразено в писмена форма;
1.3. едностранно от всяка от страните, с отправяне на едномесечно писмено предизвестие до другата страна;
1.4. едностранно от Наемодателя, без предизвестие, при пълно или частично  неизпълнение на задълженията на Наемателя по раздел V. от договора.

VIII. ДРУГИ УСЛОВИЯ
	1. Страните по настоящия договор ще решават споровете, възникнали във връзка с неговото изпълнение, тълкуване и прекратяване чрез преговори, а когато това се окаже невъзможно – пред компетентния съд в гр. Бургас.
	2. Изменения и допълнения на настоящия договор са допустими единствено по взаимно съгласие, в писмена форма.
	3. За неуредените с настоящия договор въпроси се прилагат разпоредбите на действащото българско законодателство.
4. Страните се задължават предоставените лични данни да бъдат използвани единствено и само за целите на настоящия договор и ще се обработват, съхраняват и предоставят само и единствено по реда, предвиден в Регламент (ЕС) 2016/679/.
5. Адресите за кореспонденция между страните по настоящия договор са както следва: 
За Възложителя: Община Бургас – гр. Бургас, ………………………; 
За Изпълнителя: …………….
	
Неразделна част от настоящия договор е заявлението на наемателя.
Настоящият договор се състави и подписа в четири еднообразни екземпляра – два за наемодателя и по един за наемателя и за Директора на училището.

НАЕМОДАТЕЛ:        						НАЕМАТЕЛ:
ОБЩИНА БУРГАС  						……………………“

